作者：方千里
词牌/韵律：风流子

paragraphs: 春色遍横塘。
年华巧、过雨湿残阳。
正一带翠摇，嫩莎平野，万枝红滴，繁杏低墙。
恼人是，燕飞盘软舞，莺语咽轻簧。
还忆旧游，禁烟寒食，共追清赏，曲水流觞。
回思欢娱处，人空老，花影尚占西厢。
堪惜翠眉环坐，云鬓分行。
看恋柳烟光，遮丝藏絮，妒花风雨，飘粉吹香。
都为酒驱歌使，应也无妨。